FI Euroopan unionin virallinen lehti L 291/6

KOMISSION DELEGOITU ASETUS (EU) N:o 1048/2014,

annettu 30 päivänä heinäkuuta 2014,

yleisölle suunnattavista tiedotus- ja julkistamistoimenpiteistä sekä tuensaajille suunnattavista tiedotustoimenpiteistä turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun Euroopan parlamentin ja neuvoston asetuksen (EU) N:o 514/2014 mukaisesti

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 514/2014 (1), ja erityisesti sen 53 artiklan 4 kohdan,

sekä katsoo seuraavaa:

(1) Asetuksessa (EU) N:o 514/2014 säädetään turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä.

(2) Kokemusten mukaan Euroopan unionin kansalaiset eivät ole riittävän hyvin tietoisia unionin osuudesta rahoitusohjelmissa. Sen vuoksi on asianmukaista määritellä yksityiskohtaisesti tarpeelliset tiedotus- ja julkistamistoimenpiteet tämän viestintä- ja tiedotusvajeen korjaamiseksi.

(3) Olisi vahvistettava tarpeelliset vähimmäistoimenpiteet, jotta voidaan tiedottaa mahdollisille tuensaajille unionin ja jäsenvaltioiden yhdessä kansallisen ohjelman välityksellä tarjoamista rahoitusmahdollisuuksista. Näin varmistetaan, että rahoitusmahdollisuuksia koskeva tieto levitetään laajasti kaikille asianomaisille osapuolille, ja tuetaan avoimuutta. Tuensaajien luettelo, hankkeiden nimet ja hankkeisiin myönnetyn julkisen rahoituksen määrä olisi julkaistava varojen käytön avoimuuden lisäämiseksi entisestään.

(4) Tässä asetuksessa säädettyjen toimenpiteiden pikaisen soveltamisen varmistamiseksi ja kansallisten ohjelmien hyväksymisen ja täytäntöönpanon viiveiden estämiseksi asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(5) Asetus (EU) N:o 514/2014 sitoo Yhdistynyttä kuningaskuntaa ja Irlantia, ja tämän seurauksena niitä sitoo myös tämä asetus.

(6) Asetus (EU) N:o 514/2014 ja tämä asetus eivät sido Tanskaa,

ON HYVÄKSYNYT TÄMÄN ASETUKSEN:

1 artikla

Yleisölle suunnattaviin tiedotus- ja julkistamistoimenpiteisiin liittyvät jäsenvaltion vastuualueet

1. Jäsenvaltion on varmistettava, että asetuksen (EU) N:o 514/2014 53 artiklan 1 kohdassa säädetyillä tiedotus- ja julkistamistoimenpiteillä saavutetaan laaja näkyvyys käyttäen erilaisia viestintämuotoja ja -menetelmiä.

Jäsenvaltion on varmistettava, että kansallista ohjelmaa koskevista keskeisistä seikoista tiedotetaan laajalti antaen yksityiskohtaiset tiedot kyseisistä rahoitusosuuksista ja että ne annetaan kaikkien asianomaisten osapuolten saataville.

Jäsenvaltiot voivat kuitenkin asetuksen (EU) N:o 514/2014 53 artiklan 3 kohdassa tarkoitetuista syistä päättää pitää luottamuksellisina kansallisessa ohjelmassa vahvistetut yksityiskohtaiset hallinnointijärjestelyt tai muun tiedon, joka liittyy ohjelman täytäntöönpanoon.

2. Jäsenvaltion on järjestettävä tiedotustoimia kansallisen ohjelman alkamisesta ja sen tuloksista sekä asetuksen (EU) N:o 514/2014 2 artiklan a alakohdassa tarkoitettujen erityisasetusten tuloksista.

Asetuksen (EU) N:o 514/2014 53 artiklan 2 kohdassa tarkoitettujen toimien luetteloa on päivitettävä vähintään vuosittain.

Kunkin jäsenvaltion on ilmoitettava komissiolle asetuksen (EU) N:o 514/2014 53 artiklan 1 kohdan a alakohdassa tarkoitetun verkkosivuston osoite.

2 artikla

Yleisölle suunnattaviin tiedotus- ja julkistamistoimenpiteisiin liittyvät tuensaajien vastuualueet

1. Jäsenvaltioiden on varmistettava, että myös tuensaajat ovat vastuussa siitä, että kansallisesta ohjelmasta saadusta rahoitustuesta tiedotetaan yleisölle tämän artiklan mukaisesti.

2. Jäsenvaltioiden on varmistettava, että tuensaaja pystyttää näkyvälle paikalle suurikokoisen pysyvän tiedotuskyltin viimeistään kolmen kuukauden kuluttua sellaisen hankkeen päätökseen saattamisesta, joka täyttää seuraavat ehdot:

a) hankkeeseen myönnetty unionin kokonaisrahoitus on yli 100 000 euroa; ja

b) hanke koostuu jonkin fyysisen esineen hankinnasta taikka infrastruktuurin tai rakennushankkeiden rahoittamisesta.

Kyltissä on ilmoitettava hankkeen tyyppi ja nimi. Komission täytäntöönpanoasetuksen (EU) N:o 1049/2014 (2) 1 artiklassa tarkoitetuille tiedoille on varattava vähintään 25 prosenttia kyltin kokonaisalasta.

3. Jos hanke saa rahoitusta kansallisesta ohjelmasta, jäsenvaltioiden on huolehdittava siitä, että tuensaaja varmistaa, että hankkeeseen osallistuville henkilöille on tiedotettu kyseisestä rahoituksesta.

4. Kaikissa hanketta tai kansallista ohjelmaa koskevissa asiakirjoissa, myös osallistumistodistuksissa, on mainittava, että hanke on saanut yhteisrahoitusta kansallisesta ohjelmasta.

3 artikla

Jäsenvaltion tehtävä tiedottaa mahdollisille tuensaajille

1. Jäsenvaltioiden on varmistettava, että mahdolliset tuensaajat voivat saada olennaista ajantasaista tietoa, sähköisten ja muiden viestintävälineiden käyttömahdollisuudet huomioon ottaen, vähintään seuraavista seikoista:

a) rahoitusmahdollisuudet ja ehdotuspyyntöjen käynnistäminen;

b) kelpoisuusedellytykset rahoituksen saamiselle kansallisesta ohjelmasta;

c) kuvaus rahoitushakemusten tarkastelumenettelyistä ja tieto siitä, kuinka kauan ne vievät aikaa;

d) rahoitettavien hankkeiden valinnan ja avustusten myöntämisen perusteet;

e) yhteyshenkilöt, joilta saa tietoa kansallisesta ohjelmasta.

2. Jäsenvaltion on tiedotettava mahdollisille tuensaajille saatavilla olevista julkaisuista asetuksen (EU) N:o 514/2014 53 artiklan 2 kohdan mukaisesti.

4 artikla

Jäsenvaltion tehtävä tiedottaa tuensaajille

Jäsenvaltion on ilmoitettava tuensaajille, että rahoituksen hyväksyminen merkitsee myös sen hyväksymistä, että tuensaajat mainitaan asetuksen (EU) N:o 514/2014 53 artiklan 2 kohdan mukaisesti julkaistussa toimien luettelossa.

5 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa perussopimusten mukaisesti. Tehty Brysselissä 30 päivänä heinäkuuta 2014. Komission puolesta Puheenjohtaja José Manuel BARROSO

(1) EUVL L 150, 20.5.2014, s. 112.

(2) Komission täytäntöönpanoasetus (EU) N:o 1049/2014 tiedotus- ja julkistamistoimenpiteiden teknisistä ominaisuuksista turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun Euroopan parlamentin ja neuvoston asetuksen (EU) N:o 514/2014 mukaisesti (katso tämän virallisen lehden sivu 9).